Manises s'estrena a Brussel·les en l'Airport Regions Council (ARC)
11 de desembre de 2024

• L'associació internacional busca la transició verda, la gestió responsable i la reducció dels impactes mediambientals dels aeroports

Manises, 11 de desembre de 2024.- L'Ajuntament de Manises va participar, per primera vegada, en l'assemblea de l'Airport Regions Council (ARC), en aquesta ocasió en l'edició 30 junt amb altres organismes europeus, celebrada recentment a Brussel·les, en la qual es va destacar la importància de la sostenibilitat i la transició verda, la reducció dels impactes mediambientals, la innovació, la seguretat, la gestió responsable de les infraestructures aeroportuàries i la col·laboració entre aeroports i les seues regions.

En aquesta trobada, es va sotmetre a votació l'adhesió de la localitat de l'Horta Sud com a soci de ple dret de l'ARC i va obtindre l'aprovació unànime de tots els membres presents i una calorosa benvinguda.

Entre d’altres qüestions, es va subratllar la importància de promoure combustibles d'aviació sostenibles i tecnologies emergents com ara aeronaus elèctriques i híbrides, així com es van tractar iniciatives per a reduir emissions i gestionar eficaçment el soroll. A més, es van discutir estratègies per a integrar millor els aeroports en els seus territoris facilitant connexions intermodals eficients i es va emfatitzar la necessitat de reforçar el marc legislatiu de la Unió Europea (UE) per a abordar de manera efectiva els desafiaments ambientals i socials relacionats amb l'aviació.

En definitiva, l'objectiu d'aquesta reunió inicial per a l'Ajuntament de Manises va ser conéixer les persones assistents al Congrés i els membres de l’ARC mateix, així com establir contacte amb experts i actors clau en l'àmbit de l'aviació i les infraestructures aeroportuàries.